KOMISIJOS SPRENDIMAS
2006 m. vasario 10 d.
leidžiantis valstybėms narėms pratęsti laikinus naujos veikliosios medžiagos tiametoksamo leidimus
(pranešta dokumentu Nr. C(2006) 337)
(Tekstas svarbus EEE)
(2006/131/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą Nr. 91/414/EB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Pagal Direktyvos 91/414/EEB 6 straipsnio 2 dalį 1999 m. kovo mėn. Ispanijai buvo pateikta bendrovės Novartis Crop Protection AG (dabartinis pavadinimas - Syngenta) paraiška įrašyti veikliąją medžiagą tiametoksamą į Direktyvos 91/414/EEB I priedą. Komisijos sprendimu 2000/181/EB (2) patvirtinta, kad buvo pateikti visi dokumentai ir juos galima laikyti iš esmės atitinkančiais tos direktyvos II ir III prieduose išdėstytus duomenims ir informacijai keliamus reikalavimus.
(2)
Siekiant, kad dokumentai būtų atidžiai išnagrinėti, o valstybės narės turėtų galimybę suteikti ne ilgiau kaip trejus metus galiojančius laikinus augalų apsaugos produktų, kurių sudėtyje yra minėtos veikliosios medžiagos, leidimus, įvykdydamos Direktyvos 91/414/EEB 8 straipsnio 1 dalyje nustatytas sąlygas ir visų pirma sąlygą, susijusią su išsamiu veikliosios medžiagos ir augalų apsaugos produkto įvertinimu pagal toje direktyvoje nustatytus reikalavimus, buvo gauti būtina patvirtinimą, kad pateikti visi dokumentai.
(3)
Šios veikliosios medžiagos poveikis žmonių sveikatai ir aplinkai pareiškėjo siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. 2002 m. sausio 20 d. valstybė narė ataskaitų rengėja Komisijai pateikė ataskaitos projektą.
(4)
Valstybei narei ataskaitų rengėjai pateikus įvertinimo ataskaitos projektą teko pareiškėjo prašyti papildomos informacijos, o valstybė narė ataskaitų rengėja turėjo tą informaciją išnagrinėti ir pateikti savo įvertinimą. Todėl dokumentų nagrinėjimas dar tęsiasi, ir įvertinimo nebus įmanoma baigti per Direktyvoje 91/414/EEB nustatytą laikotarpį.
(5)
Vertinant kol kas nebuvo nustatyta kokių nors priežasčių nerimauti, todėl valstybėms narėms turėtų būti suteikta galimybė pratęsti laikinus augalų apsaugos produktų, kurių sudėtyje yra atitinkamos veikliosios medžiagos, leidimus 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima tęsti dokumentų nagrinėjimą. Tikimasi, kad įvertinimas ir sprendimo dėl galimo tiametoksamo įrašymo į I priedą priėmimo procesas bus baigtas per 24 mėnesius.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti laikinus leidimus augalų apsaugos produktams, kurių sudėtyje yra tiametoksamo ne ilgesniam nei 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje, 2006 m. vasario 10 d.